На основу члана 41а. став 4. члана 44. Закона о заштити природе („Службени гласник РС”, бр. 36/2009, 88/2010, 91/2010 и 14/2016, 95/2018- др.закон и 71/2021), члана.7. Статута Града Ужица („Службени лист Града Ужица”, бр. 4/19), сагласности Министарства заштите животне средине број: 353-02-04745/2022-04 од 29.5.2023. године, и Споразума између Града Ужица и Општине Чајетина о проглашавању заштићеног подручја бр.633-12/14 од 15.12.2015.године, Скупштина општине Чајетина , на седници одржаној дана 20.јула 2023. године донoси,

**ОДЛУКУ**

**О ПРОГЛАШЕЊУ ПРЕДЕЛА ИЗУЗЕТНИХ ОДЛИКА „КЛИСУРА ЂЕТИЊЕ“**

**Члан 1.**

Подручје дела клисуре реке Ђетиње, као упечатљива орографска целина смештена у горњем делу тока поменуте реке са једним од најмаркантнијих елемената рељефа у западној Србији, проглашава се заштићеним подручјем III категорије, односно заштићеним подручјем локалног значаја, као Предео изузетних одлика „Клисура Ђетиње”.

**Члан 2.**

Предео изузетних одлика „Клисура Ђетиње” ставља се под заштиту ради очувања карстног подручја клисуре са местимично веома приближеним и тесно склопљеним странама и разноврсним геоморфолошким феноменима остењака, вртача, шкарпа и сипара, али и подземни крашки облици, пећине; измеандрираног водотока Ђетиње и термоминералног извора – Стапарска Бања; шумских заједница са израженим реликтним карактером и то шуме букве са црним грабом (*Ostryo-FagenionIllyricum)*, односно шума букве, црног граба и јавора *(Aceri-Ostryo-Fagetum)* и остатака некадашњих исходишних заједница шума црног граба – *Ostryo-Pinetum nigrae;* великог броја ендемичних, субендемичних и реликтних биљних врста попут *Euphorbia subhastata, Minuartia bosniaca, Erysimum linariifolium, Pseudofumaria alba* subsp. *LeiospermaEdraianthusjugoslavicus, Asperulascutellaris, Athamanthahaynaldii, Sileneserbica, Moehringiabavarica,* као и ендемо реликтне серпентинофите *Halacsya sendtneri;* полидоминантне и реликтне фауне лептира*;* аутохтоног састава ихтиофауне; фауне птица пре свега птица грабљивица (сиви соко, орао змијар, осичар, мишар, сове) и певачица (даурска ласта, беловрате мухарице, пољска шева, шумска шева, обична белка); диверзитета фауне сисара; других ретких и угрожених врста од националног и међународног значаја које су нашле уточиште на веома малом простору клисуре Ђетиње и елемената културног наслеђа из млађег каменог доба (неолита), остатака средњовековног града и некрополе као споменика културе.

**Члан 3.**

Укупна површина Предела изузетних одлика „Клисура Ђетиње” износи 853 ha 13 a 43 m2 и налази се на територији града Ужица и обухвата делове подручја катастарских општина Ужице, Буар, Стапари, Качер и Дријетањ у површини 829 ha 08 a 15 m2,односно 97,18 % од укупне површине заштићеног природног добра и на територији општине Чајетина обухвата делове подручја катастарске општине Трипкова у површини од 24 ha 05 a 28 m2, односно 2,82 % од укупне површине добра.

У Пределу изузетних одлика „Клисура Ђетиње”, површина државнoг земљишта износи 253 ha 83 a, односно 29,7 %, док приватно земљиште заузима површину од 599 ha 30 а или 70,3 % од укупне површине заштићеног подручја.

Опис границе и графички приказ Предела изузетних одлика „Клисура Ђетиње” дати су у Прилогу, који је одштампан уз ову Одлуку и чини њен саставни део.

**Члан 4.**

На подручју Предела изузетних одлика „Клисура Ђетиње”, утврђују се режими заштите II и III степена.

Режим заштите II степена, укупне површине 281 ha 26 a 04 m2, односно 32,97 % подручја Предела изузетних одлика „Клисура Ђетиње”, утврђује се на локалитету „Суводол – Карајчића стене“, на КО Стапари, Буар и Дријетањ и локалитету „Сушица”, КО Трипкова и Стапари.

Режим заштите III степена, утврђује се на површини од 571 ha 87 a 39 m2, односно обухвата 67,03 % подручја Предела изузетних одлика „Клисура Ђетиње”.

**Члан 5.**

На делу заштићеног подручја са установљеним режимом заштите III степена могу се вршити управљачке интервенције у циљу рестаурације, ревитализације и укупног унапређења заштићеног подручја, без последица по примарне вредности, природна станишта, популације, екосистеме, обележја предела и објеката геонаслеђа, као и ограничено коришћење природних ресурса на одрживи строго контролисан начин.

Осим забране радова и активности које су као такве утврђене чланом 35. Закона о заштити природе, на површинама на којима је утврђен режим заштите III степена забрањује се и:

1. радови и активности који могу имати неповољан утицај на геоморфолошке, хидролошке и педолошке карактеристике, живи свет, животну средину, еколошки интегритет и естетска обележја предела;
2. промена намене површина која може имати утицај на темељне вредности природног добра;
3. изградња хидроелектрана и других хидротехничких објеката за захватање и транспорт воде за потребе изградње и рада хидроелектрана,
4. извођење земљаних, грађевинских и других радова којима се може оштетити, пореметити или угрозити заштићено подручје и његова околина;
5. руковање отровним, хемијским и другим опасним материјама у природи;
6. уношење инвазивних алохтоних врста, посебно у шумске екосистеме;
7. уклањање аутохтоне вегетације;
8. пустошење и крчење шума, као и чиста сеча шума, која није у складу са законом;
9. индустријска и индивидуална експлоатација и искоришћавање минералних сировина;
10. образовање депонија, односно депоновање примарних и секундарних јаловина и одлагање комуналног, индустријског, опасног и другог отпада, као и сточног отпада и конфиската и формирање сточног гробља;
11. ширење постојећих насеља у правцу подручја за које је утврђен режим II степена заштите;
12. риболов (рекреативни, санациони и научноистраживачки) на појединим деловима водотока који су значајни за репродукцију;
13. испуштање непречишћених отпадних вода у површинске и подземне воде и земљиште, као и пречишћених отпадних вода директно у подземне воде преко упојних објеката;
14. уништавањe и предузимањe било каквих активности којима би се могле угрозити строго заштићене и заштићене дивље врсте биљака, животиња;
15. узнемиравање фауне и сакупљање јаја;
16. оштећење споменика културе и њихово непримерено коришћење, односно промена намене;
17. изградња септичких јама пропусног типа и свако испуштање отпадних и осочних вода у површинске и подземне воде и земљиште.

Радови и активности ограничавају се на:

1. радови и активности ограничавају се на изградњу објеката туристичког смештаја мањег капацитета у традиционалном стилу, инфраструктурне мреже и инфраструктурних објеката у складу са одрживим коришћењем природних вредности, односно унапређење сеоског, рекреативног и излетничког туризма, као и водних објеката за унапређење водног режима и заштиту вода;
2. изградња викендица и то на рубним деловима заштићеног подручја, уз постојећа насеља;
3. образовање мањих објеката за управљање отпадом, који служе за сакупљање, складиштење и третман неопасног отпада у рубним деловима. Одлагање отпада је забрањено у границама заштићеног подручја, у складу са законом;
4. ширење грађевинских подручја и то унутар и око постојећих насеља, односно изградњу индивидуалних стамбених објеката, као и малих привредних објеката;
5. риболов (рекреативни, санациони и научноистраживачки); у складу са прописима о заштити и одрживом коришћењу рибљег фонда;
6. лов - на потребе одржавања оптималне бројности и здравственог стања популација ловних врста, као и ловство,;
7. ловство - на заштиту, управљање, лов, коришћење популација дивљачи у ловишту, очување и мере на унапређењу станишта дивљачи и заштиту, уређивање и одржавање ловишта;
8. одржавање постојећих пољопривредних монокултура;
9. сакупљање гљива, дивљих биљних и животињских врста у складу са Правилником о проглашењу и заштити строго заштићених и заштићених дивљих врста биљака, животиња и гљива („Службени гласник РС“, бр. 5/2010, 47/2011, 32/2016 и 98/2016);
10. ложење ватре на места, одређена за ту намену;

**Члан 6.**

На делу заштићеног подручја са установљеним режимом заштите II степена спроводи се активна заштита ради очувања и унапређења природних вредности, посебно кроз мере управљања популацијама дивљих биљака и животиња, одржавање и побољшање услова у природним стаништима и традиционално коришћење природних ресурса.

Осим забране радова и активности које су утврђене чланом 35. Закона о заштити природе и чланом 5. ове Одлуке, у режиму II степена забрањује се и:

1. изградња викендица и других породичних објекта за одмор;
2. изградња ветрогенератора, соларних електрана, хидроелектрана и других хидротехничких објеката за захватање и транспорт воде за потребе изградње и рада хидроелектрана,
3. изградња објеката и инфраструктуре за потребе рекреације угоститељства и туризма
4. кретање и паркирање моторних возила изван путева, осим у време шумарских радова, обављања пољопривредне делатности и у друге посебно утврђене службене сврхе;
5. експлоатација минералних сировина и материјала речних корита, осим планираних радова на уређењу и унапређењу водног режима на начин који неће негативно утицати на очување природних вредности и животне средине;
6. уношење инвазивних алохтоних врста;
7. сеча која није у складу са плановима газдовања шумама;
8. постављање (укуцавање) табли и других обавештења на стаблима;
9. одношење стеље, лисника и земљишта;
10. привредни риболов;
11. камповање и ложење ватре;
12. паљење вегетације (стрништа, живица и др).

Радови и активности ограничавају се на:

1. изградњу привремених објеката и унапређење простора за потребе очувања унапређења и презентацију природних и културних вредности и одржавање постојећих објеката саобраћајне, водопривредне и остале инфраструктуре;
2. спровођење одговарајућих мера противпожарне и противерозивне заштите;
3. каптирање извора искључиво за потребе водоснабдевања већ постојећих домаћинстава и у друге сврхе од јавног интереса;
4. риболов рекреативни и научноистраживачки, с тим што се на локалитету „Сушица“ забрањује сваки риболов;
5. ловство на санитарни лов дивљачи, заштиту и унапређивање популације дивљачи у ловишту и мере на унапређењу станишта дивљачи;
6. примену хемијских средстава на употребу вештачких ђубрива на обрадивим површинама, а за хемијска средства за заштиту биља уз сагласност министарства надлежног за послове заштите природе;
7. мере газдовања шумама и шумским земљиштем утврђеним у плановима и основама газдовања шумама којима се обезбеђује умерено повећање под шумским екосистемима и побољшање њиховог састава, структуре и здравственог стања, очување разноврсности и изворности дрвећа, жбуња и осталих биљних и животињских врста у шумским састојинама;
8. предузимање мера и активности заштите акватичних екосистема од свих видова загађења, промена хидролошког режима и квалитета воде и деградације станишта;
9. брање и сакупљање флоре и фауне, према Правилнику о проглашењу и заштити строго заштићених и заштићених дивљих врста биљака, животиња и гљива („Службени гласник РС“, бр. 5/2010, 47/2011, 32/2016 и 98/2016);
10. реинтродукцију ретких и угрожених врста дивље флоре и фауне, као и предузимање мера активне заштите фауне (постављање хранилишта, вештачка гнезда и др.);
11. контролисан приступ и боравак посетилаца на одређеним уређеним локацијама.

**Члан 7.**

Забране и ограничења прописана овом Одлуком не односе се на активности Војске Србије које се реализују за потребе одбране земље.

**Члан 8.**

Дозвољено је одржавање, чишћење и уклањање наноса акумулације Турица, као и одржавање, санација, адаптација и реконструкција постојеће бране Турица и водозахвата за МХЕ ''Турица'' и за водоснабдевање, а у складу са издатим водним актима надлежног органа.

**Члан 9.**

Ограничења и забране утврђена на подручју на којем је одређен режим заштите II и III степена не односе се на вршење геолошких истраживања и експлоатације минералних сировина која су одобрена и изводе се у складу са посебним прописима из области геолошких истраживања и рударства, уколико не утичу негативно на темељне вредности заштићеног подручја.

Према службеној евиденцији Министарства рударства и енергетике, увидом у катастар експлоатационих поља констатовано је да на територији коју обухвата Предео изузетних одлика „Клисура Ђетиње“ постоји важеће експлоатациoно поље Сињевац корисника ЈП „Нискоградња“, Ужице, број Решења 310-392/76.

На територији коју обухвата Предео изузетних одлика постоји апликант за истражна поља подземних вода, Општина Чајетина, на локалитету Извориште Сушичко врело (број поља В-986).

Министарство рударства и енергетике одобрило је извођење геолошких истраживања нафте и гаса Привредном друштву „Нафтна индустрија Србиjе“ а.д. – Нови Сад, на локацији јужно од Саве и Дунава на истражном простору који се у регистру истражних поља води под бројем 1915 (решење бр: 310-02-0059/2010-06 од 01.04.2010. године).

**Члан 10.**

Предео изузетних одлика поверава се на управљање Туристичкој организацији Ужице из Ужица (у даљем тексту: Управљач), који испуњава законом прописане услове у погледу стручне, кадровске и организационе оспособљености за обављање послова заштите, унапређења, промовисања и одрживог развоја заштићеног подручја.

У обављању законом утврђених послова управљач заштићеним подручјем је овлашћен и дужан нарочито да организује чуварску службу; обележи заштићено подручје; донесе план управљања, годишњи програм управљања и акт о унутрашњем реду и чуварској служби; обавештава кориснике заштићеног подручја о могућностима за обављање радова и активности, учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима.

Управљач је дужан да, изврши упис делатности управљања заштићеним подручјем у складу са прописима којима се уређује класификација делатности и регистрација удружења у року од 60 дана од дана ступања на снагу ове Одлуке.

**Члан 11.**

У циљу међусобне сарадње на заштити и одрживом коришћењу природних вредности и ресурса, као и обезбеђивања интереса локалног становништва и других корисника заштићеног подручја, у складу са чланом 68.а Закона о заштити природе, управљач ће основати Савет корисника заштићеног подручја.

**Члан 12.**

Очување, унапређење, одрживо коришћење и приказивање природних и других вредности Предела изузетних одлика спроводи се према Плану управљања који доноси Управљач на период од 10 година (у даљем тексту: План управљања), са садржином и на начин прописан законом којим се уређује заштита природе.

План управљања, између осталог, садржи и превентивне мере заштите од пожара у складу са законом који уређује заштиту од пожара и прописима донетим на основу тог закона.

На План управљања сагласност даје орган јединице локалне самоуправе надлежан за послове заштите животне средине Града Ужица и Општине Чајетина, по претходно прибављеном мишљењу Завода за заштиту природе Србије и водним актима за план управљања, које издаје Министарство пољопривреде, шумарства и водопривреде, Републичка дирекција за воде.

План управљања Управљач ће донети и доставити органу јединице локалне самоуправе надлежном за послове заштите животне средине најкасније у року од шест месеци од дана ступања на снагу ове Одлуке.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

План управљања остварује се годишњим програмима управљања, који садрже нарочито: сажет приказ природних и других вредности заштићеног подручја, циљеве заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

До доношења Плана управљања, Управљач ће послове заштите и развоја заштићеног подручја обављати према привременом програму управљања који ће донети у року од 60 дана од дана ступања на снагу ове Одлуке, уз сагласност органа локалне самоуправе надлежног за послове заштите животне средине.

Извештај о остваривању годишњег програма за претходну годину и годишњи програм управљања за наредну годину, Управљач доставља надлежном органу до 15. децембра текуће године, а извештај о остваривању Плана управљања Управљач доставља органу надлежном за послове заштите животне средине јединице локалне самоуправе, најкасније 60 дана пре истека периода за који је План управљања донет.

**Члан 13.**

Управљач је дужан да на прописан начин обележи Предео изузетних одлика „Клисура Ђетиње“, његове спољне границе и границе површина односно локалитета са режимима заштите II и III степена најкасније у року од годину дана од дана ступања на снагу ове Одлуке.

**Члан 14.**

У складу са законом којим се уређује заштита природе, Управљач је овлашћен и дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Града Ужица и Општине Чајетина, у року од шест месеци од дана ступања на снагу ове Одлуке.

У оквиру садржине прописане Законом о заштити природе, правилником из става 1. овог члана, се ближе утврђују забрањени радови и активности, као и правила и услови обављања радова и активности који су допуштени на подручју Предела изузетних одлика „Клисура Ђетиње“.

Правилник и става 1. Овог члана се објављује у „Службеном листу Града Ужица и Општине Чајетина“.

**Члан 15.**

Управљач може прогласити рибарско подручје у оквиру граница Предела изузетних одлика „Клисура Ђетиње", на основу претходно прибављене сагласности министарства надлежног за послове заштите животне средине, у складу са законом којим се уређује заштита и одрживо коришћење рибљег фонда.

**Члан 16.**

У складу са законом који регулише заштиту природе донети просторни плана подручја посебне намене односно урбанистички план.

**Члан 17.**

Средства за спровођење плана управљања предела изузетних одлика „Клисура Ђетиње“ обезбећују се из буџета Града Ужица и Општине Чајетина, од накнада за коришћења заштићеног подручја, прихода остварених делатности Управљача и из других извора у складу са законом.

Висину накнаде за коришћење Предела изузетних одлика „Клисура Ђетиње“, својим актом утврђује Управљач, у складу са законом који дефинише накнаде за коришћење јавних добара.

**Члан 18.**

Стручни надзор над спровођењем ове Одлуке и аката донетих на основу ове Одлуке врши у складу са Законом, надлежна организација за заштиту природе (Завод за заштиту природе Србије).

**Члан 19.**

Планирање, уређење и коришћење простора који обухвата заштићено подручје мора бити у складу са овом Одлуком и Планом управљања, као и водним актима које издаје Министарство пољопривреде, шумарства и водопривреде – Републичка дирекција за воде.

Планови и програми и основе који обухватају заштићено подручје, а који су донети пре ступања на снагу ове Одлуке, усагласиће се са одредбама ове Одлуке у року од годину дана од дана ступања на снагу ове Одлуке, односно приликом прве измене.

За све планове, програме и пројекте из ст. 1. и 2. овог члана прибављају се услови заштите природе од организације за заштиту природе (Завода за заштиту природе Србије), као и услови заштите животне средине од организационе јединице Градске управе Града Ужица и Општине Чајетина, надлежне за заштиту животне средине.

**Члан 20.**

Планови уређења простора, водопривредне и друге основе и други програми који обухватају заштићено подручје, усагласиће се са Просторним планом Републике Србије, Регионалним просторним планом Златиборског и Моравичког управног округа, просторним плановима подручја посебне намене који обухватају заштићено подручје и планом управљања из члана 12. ове Одлуке.

**Члан 21.**

Организациона јединица Градске управе Града Ужица надлежна за послове заштите животне средине дужна је да, у року од 30 дана од доношења ове Одлуке исту достави организацији за заштиту природе (Заводу за заштиту природе Србије) ради уписа у регистар заштићених природних добара и органу надлежном за катастар.

**Члан 22.**

Ова Одлука ступа на снагу осмог дана од дана објављивања у „Службеном листу општине Чајетина ”.

**СКУПШТИНА ОПШТИНЕ ЧАЈЕТИНА**

**Број: 02-72/2023-01 од 20. јула 2023.године**

 **ПРЕДСЕДНИК**

 **Скупштине општине**

 *Арсен Ђурић*